În această dimineață peste 60 de polițiști din cadrul Direcției Generale de Poliție a Municipiului București, sub supravegherea Parchetului de pe lângă Tribunalul București, pun în aplicare 16 mandate de percheziție domiciliară și la sediul unor persoane juridice, în municipiul București și 13 mandate de aducere, emise pe numele mai multor persoane bănuite de evaziune fiscală.

Din datele și probele administrate în cauză rezultă presupunerea rezonabilă că reprezentanți ai unei firme ce se ocupă cu salubrizarea și deszăpezirea capitalei au creat un circuit artificial de tranzacționare, exclusiv scriptic, fără conținut economic, folosindu-se de firme fantomă, prin intermediul cărora au prejudiciat bugetul de stat cu suma de aproximativ 1.000.000 lei, reprezentând deducerea ilegală a taxei pe valoare adăugată și diminuarea impozitului pe profit datorat.

Persoanele implicate vor fi conduse pentru audieri la sediul Serviciului de Investigare a Criminalității Economice — Sector 5.

Acțiunea a beneficiat de suportul de specialitate al Serviciului Român de Informații.